พิลึก! JAS แม่ยืมตังค์ลูก “เจทีเอส” 340 ล้านบาทเป็นเงินหมุนเวียน
พิลึก! JAS แม่ยืมตังค์ลูก "เจทีเอส" 340 ล้านบาทเป็นเงินหมุนเวียน 
14 พ.ย. 2560

บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยว่า ที่ประชุมคณะกรรมการบริษัทครั้งที่ 7/60 ของบริษัท เมื่อวันที่ 10 พ.ย. 60 มีมติอนุมัติให้บริษัทกู้ยืมเงินระยะสั้นในวงเงิน 340 ล้านบาท จากบริษัท จัสมิน เทเลคอม ซิสเต็มส์ จำกัด (มหาชน) หรือ JTS ซึ่งเป็นบริษัทย่อยที่บริษัทถือหุ้นทั้งทางตรงและทางอ้อมรวมร้อยละ 50.91
โดยมีอัตราดอกเบี้ยร้อยละ 2.08 ต่อปี รวมเป็นเงินกู้ยืมพร้อมดอกเบี้ย จำนวน 347 ล้านบาท มีระยะเวลากู้ยืมเงิน 6 เดือน และสามารถต่ออายุได้อีก 6 เดือน
สำหรับวัตถุประสงค์ในการกู้ยืมเงินครั้งนี้เพื่อเป็นเงินทุนหมุนเวียนในกิจการการทำรายการดังกล่าวข้างต้น ถือเป็นการทำรายการที่เกี่ยวโยงกันที่ได้รับยกเว้นตามประกาศคณะกรรมการกำกับตลาดทุน ที่ ทจ. 21/2551 เรื่องหลักเกณฑ์ในการทำรายการที่เกี่ยวโยงกัน และประกาศคณะกรรมการตลาดหลักทรัพย์แห่งประเทศไทย ว่าด้วยการเปิดเผยข้อมูล และการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546